b'\n_START_ARTICLE_\nTriglavsko brezno\n_START_PARAGRAPH_\nTriglavsko brezno je ledeno brezno v Sloveniji, z vhodom na Triglavskih podih pod vrhom Triglava. Dolgo je 402 m in globoko 274 m. Ledeni\xc5\xa1ke vode Triglavskega ledenika se stekajo v brezno in proti robu triglavske severne stene ter ponovno pridejo na dan v izviru Triglavske Bistrice in v zatrepu doline Vrat._NEWLINE_Brezno je bilo odkrito leta 1955, ko ga je razkril umikajo\xc4\x8di se Triglavski ledenik. Ker se vode stekajo proti dolini ve\xc4\x8d kot kilometer ni\xc5\xbeje, je bilo zanimivo za \xc5\xa1portne jamarje, ki so, navdihnjeni z uspehi iz tujine, \xc5\xbeeleli prese\xc4\x8di globino 1000 m tudi v Sloveniji. Vendar pa jih je takrat pri manj kot 250 m globine ustavil leden \xc4\x8dep in meja je bila prese\xc5\xbeena \xc5\xa1ele leta 1994 v jami Vandima. Danes je brezno razgla\xc5\xa1eno za naravni spomenik.'